Román költők

GABRIEL CHIFU
Sz. 1954, költő és prózaíró. Munkáiban a vidéki élet dosztojevszkiji mélységeit tárja föl, verseiben sem tud megszabadulni e világtól. 1976-ban debütál, utolsó könyve 1998-ban jelent meg.
A SIVÁR ÚT Olyan sivár úton ballagok, hogy magányomtól s félelmemtől nyomaim azonnal elmosódnak. Annyira sivár út ez, hogy kétségbeesésemtől az éjszaka elsuhan fölötte. Ezt az utat még a köd is elkerüli, mert színtelen világon vezet át. Évszak nélküli időből kiszakadt út ez. Emberi nyelvre lefordíthatatlan s nehezen járható, mintha kőbe vájták volna valamikor. Vajon ez az út látható-e az Olümposzról? S istentől az énig vezet? vagy álombeli volna és sehova se visz? Üvölt rajta a semmi. De ez mégis az én belülről fakadó végtelen utam, amely vakon vezet engem a szavak nélküli örökkévalóságba. Ezen a sivár úton néha megjelenik az égből egy sárkányfarkú és angyalszárnyú szörny, aki szigorúan figyel engem. Arcát nem látom, olyan távol van, s azt kérdezi: Hiszel? Hiszek, válaszolom, s akkor kinyílik a bezárt kapu, de én már egy másik kapu felé tartok e pusztaságba olvadt úton. Hirtelen fényes lesz sivár utam (mintha kigyúltak volna szavaim), s látom az égbolt szigorú őrét, az angyalszárnyú szörnyeteget, aki olyan, mint én, s rájövök, hogy e sivár út egy vég nélküli fejsze éle, ami lassan, ezerszeresen szeli át a szívem. Goron Sándor fordítása

Román költők