Román költők

MARIANA MARIN
1956-ban született. Megjelent kötetei: Un rãzboi de o sutã de ani (Albatrosz, 1981), Aripa secretã (Cartea Românescã, 1986), Au carrefour des grandes routes commerciales (Est, Párizs), Atelierele (Cartea Româneascã, 1990).
M. M. A bal tenyerem vonalai kísértetiesen hasonlítanak a jobb tenyerem vonalaira. Nem tudom, mit jelenthet mindez a tenyérjósoknak. Olyan, mintha imádkozva jöttem volna világra. HÁLÓ Ha jön a Csendes és a tulipánoknak fejét veszi Ki nyer? Ki veszít? Ki áll ablakba? Ki ejti ki, elsőként, nevét? (Paul Celan: Dal egy árnyékban álló hölgyhöz) Úgyhogy én ennyi év után sem bírok elszakadni kettőnk tükörképétől (fiatal úszó, kilépsz a vizekből alkonyi fénytől vezetve valahol a folyam mentén, és én a parton várok rád, játszottunk aztán, egy mosolygó halott játéka, és az egyszerűség, leginkább az ugrás egyszerűsége az elemek közepén), tehát neked is kevésbé kellene gyűlölnöd engem mindazért, ami soha többé nem történhetett meg újra, ugyanúgy. Csak a füvek és a víz hálójára kellene emlékezned, az egyszeri alkony úszóira a közepén, a kráterében, a szemekben, melyeket egy pillanatra felrepesztett a halál, a halál, amire akkor még nem gondoltatok. A HALÁL HÁZA Közöttünk nem maradt semmi csak ezek a papírgyerekek, amelyeken reggel átvezetjük az utcát. A visszautasítás, hogy másként folytathassuk fajunk. Saját visszakozásom, hogy a halál másmilyen háza lehessek a mostanihoz fogható időkben. NACHTLIED Időnként eszembe jutnak a fák, amelyekre Mandelstam a verseit írta élete utolsó éveiben. Vajon hogyan alakult életritmusuk a költő halála után? Milyen levelet hajtottak? És az írást, azt az írást, a télen át, hogyan őrizhették meg máig? Jánk Károly fordításai

Román költők