Román költők

IOSIF POP
1931. március 24-én született Máramarosszigeten. Magyar, román és francia nyelven ír verseket. Eddig helyi antológiában (Máramarosi Havasok), erdélyi (Tribuna, Steaua, Bányavidéki Új Szó, Graiul Maramuresului), illetve külföldi lapokban (Die Presse - Bécs, Luceafarul - Bécs) közölt szépirodalmat. Egyéni kötetei: Sebzett gondolat (magyarul), Migratii (Vándorlások - románul), Gravuri (Metszetek - románul és franciául), A délibáb határán (magyarul). Alábbi verseit a magyarul írottak közül válogattuk.
KÁRTYAVÁR Küszködve önmagával rogyadozik a lélek, magukba hulló percek időmáglyán elégnek. A jövő érkezése: a múltba visszatér - futóhomokra épül és kártyavárban él. A DÉLIBÁB HATÁRÁN... A délibáb határán mesterkedik a tér, megnyitja tarisznyáját, és minden belefér. ÜZENET Derült az ég és nem tudom, hogy merre száll a luftballon, Minő játékos jelenet: gyermekkoromból üzenet... A SZIKRA Csodát művel a szikra bár nyomban eltűnik, múlását bírja szóra ha vágyak késztetik Emlékezetet szólít egy villanás csupán - tűzijátékot terjeszt a mámor ablakán s ha nem látja már szemünk ábrándodból meríts semmitmondók a pernyék ha fénycsóvájuk nincs. ŐSZINTÉBB milyen gyönyörűek a színek de végül is hazudnak nekem ha letisztulnak egyszer a vizek előtűnik őszbe fúlt fejem önámításra hajlamos az ember minden mesét időből merít s ha a valóságra egyszer kitekint a végső ponton minden változik AZ ÉJBEN hullócsillag csíkot húz az égen s a látomás egy másodperc talán nincs folytatás a mérhetetlen éjben csak sötétség a pillanat után

Román költők