Román költők

SOMNOROASE PASARELE Somnoroase pasarele Pe la cuiburi se aduna, Se ascund in ramurele - Noapte buna! Doar itvoarele suspina, Pe cind codrul negru tace; Dorm si florile-n gradina - Dormi in pace! Trece lebada pe ape Intre trestii sa se culce - Fie-ti ingerii aproape, Somnul dulce! Peste-a noptii feerie Se ridica mindra luna, Totu-i vis si armonie - Noapte buna! ÁLMOS KICSI MADÁRSEREG Álmos kicsi madársereg gyűl fészkére, lel tanyát, rejti őket lombrengeteg - Jó éjszakát! Forrás sóhajt, meg-megcsobban, a mély erdő hallgatag, kert-virág piheg nyugodtan - Szép álmokat! Hattyú vonul át a vizen, s a nádasban elpihen; álmodjál csak - angyal védjen! - Szép csendesen! Tündérhad száll az éjen át, ragyog ezüstös holdvilág; mély álmot hint, harmóniát - Jó éjszakát! (1934) Kibédi Sándor fordítása JÓ ÉJSZAKÁT Ezernyi álmos kis madárka Fészkén lel altató tanyát, Elrejti lombok lenge sátra; Jó éjszakát! Sóhajt a forrás, néha csobban, A sötét erdő bólogat - Virág, fű szendereg nyugodtan, Szép álmokat! Egy hattyú ring a tó vizében, Nádas-homályba andalog; Ringassanak álomba szépen Kis angyalok! Tündérpompájú éji tájon Felkél az ezüst holdvilág; Összhang a föld, egy édes álom... Jó éjszakát! (1924/1972) Dsida Jenő fordítása SZÁLLDOS EGYRE... Szálldos egyre a fészkére, Álmos már a kis madárka, Rejlik bizton lomb ölére - Jó éjt, drága! Forrás mély sóhaja hallszik, Ám a komor erdő hallgat, Kertben a virág is alszik - Nyugodalmat! Tó vizén a hattyú indul Nád közé, hol elpihenjen - Védve az ég angyalitul Aludj csendben! Szédítő tündériségben Kél a hold az éjtszakába. Minden álom s béke minden - Jó éjt drága! (1939) Finta Gerő fordítása ÁLMOS, KICSINY MADÁRSEREG Álmos, kicsiny madársereg Fészkébe gyűl, ott ver tanyát, Megbúva az ágak felett, Jó éjszakát. Forrás sóhajtása hallszik, Sötét erdő hallgat mélyen, Kertben a virág is alszik, Aludj szépen. Víz tükrén át hattyú lebben, Sás közé húzódik... látod? Angyal legyen közeledben... Édes álmot. Éj fölött az árnyas égbolt Békét lehel s harmóniát, Gyönyörűen kél fel a hold, Jó éjszakát. (1939/1950) Páter Ervin fordítása SOK-SOK ÁLMOS KIS MADÁRKA Sok-sok álmos kis madárka Tér pihenni, lombjavédett Fészek rejtekébe zárva - Csöndes éjet! Forrás sóhajtása hallszik, Árnyas erdők mélye hallgat; Már a sok virág is alszik - Mély nyugalmat! Tó vizén hattyú körözget, Parti sás között pihen le; Angyalraj legyen körötted S álmod enyhe! Kél a hold, ragyogva ring fenn, Tündérfénye messze széled; Álom-összhang itt ma minden - Boldog éjet! (1960/1968) Franyó Zoltán fordítása SOK-SOK ÁLMOS KISMADÁRKA Sok-sok álmos kismadárka Keresi már fészke odvát, Búvik lombok sátorába - Ó, nyugodj hát! Valahol forrás neszez még, Míg az erdő csendje zordon; Kerti virág csukja kelyhét - Isten óvjon! Lám a hattyú vízre szállott, Sás tövén, hogy elpihenjen - Angyal őrizze meg álmod. Szép szerelmem! Bűvös fény szitál az éjre, Fönt a hold már járja útját... Álom minden, csupa béke - Ó, aludj hát! (1974) Lőrinczi László fordítása

Román költők